ขยายค้ำประกันสตาร์ทอัพ  ครม.ไฟเขียวบสย.เพิ่มเงิน8,000ล้าน อุ้มเอสเอ็มอีสูงสุด10ปี
ครม.ไฟเขียว บสย.ขยายวงเงิน 8,000 ล้าน ค้ำประกันเงินกู้ เอสเอ็มอี สูงสุด 10 ปี หนุนสตาร์ทอัพนวัตกรรมใหม่ ไม่เกิน 10 ล้าน ด้านคลังระดมความคิดจ้างที่ปรึกษาทำบอนด์ออมทรัพย์ดิจิทัล
27 ก.พ. 2562

ครม.ไฟเขียว บสย.ขยายวงเงิน 8,000 ล้าน ค้ำประกันเงินกู้ เอสเอ็มอี สูงสุด 10 ปี หนุนสตาร์ทอัพนวัตกรรมใหม่ ไม่เกิน 10 ล้าน ด้านคลังระดมความคิดจ้างที่ปรึกษาทำบอนด์ออมทรัพย์ดิจิทัล
นายลวรณ แสงสนิท ผู้อำนวยการสำนักงานเศรษฐกิจการคลัง เปิดเผยว่า ที่ประชุมคณะรัฐมนตรีมีมติเห็นชอบให้บรรษัทประกันสินเชื่ออุตสาหกรรมขนาดย่อม (บสย.) ดำเนินโครงการ ค้ำประกันสินเชื่อเพื่อผู้ประกอบการใหม่และผู้ประกอบการเทคโนโลยีนวัตกรรม (Start-up &amp;amp; Innobiz) กำหนดวงเงินค้ำประกันสินเชื่อรวม 8,000 ล้านบาท โดยมีระยะเวลาค้ำประกันสูงสุดไม่เกิน 10 ปี
ทั้งนี้ กำหนดวงเงินค้ำประกัน สินเชื่อสูงสุดต่อรายเอสเอ็มอีไม่เกิน 10 ล้านบาท สำหรับผู้ประกอบการใหม่ (สตาร์ทอัพ) และไม่เกิน 40 ล้านบาท สำหรับผู้ประกอบการเทคโนโลยีนวัตกรรม โดยคิดค่าธรรมเนียมไม่เกิน 1.5% และรัฐบาลเป็นผู้จ่ายค่าธรรมเนียมการ ค้ำประกันแทน 2% ตลอดอายุการ ค้ำประกัน สามารถยื่นขอค้ำประกัน สินเชื่อได้จนถึงวันที่ 25 ก.พ. 2564 หรือจนกว่าจะเต็มวงเงิน แล้วแต่อย่างใดอย่างหนึ่งจะถึงก่อน ซึ่งคาดว่าจะช่วยเอสเอ็มอีได้ประมาณ 4,000 ราย
นายเอด วิบูลย์เจริญ ที่ปรึกษาด้านหนี้สาธารณะ สำนักงานบริหารหนี้สาธารณะ (สบน.) เป็นประธานในการประชุมหารือเพื่อระดมความคิดเห็น ในโครงการว่าจ้างที่ปรึกษาเพื่อพัฒนา Digital Savings Bond เพื่อวางแผนการพัฒนาพันธบัตรรัฐบาลเพื่อการเปลี่ยนผ่านไปสู่ Digital Transformation ในอนาคต เพื่ออำนวยความสะดวกให้กับผู้จำหน่ายและนักลงทุนโดยเฉพาะ นักลงทุนรายย่อย
ทั้งนี้ ที่ผ่านมาการจำหน่ายพันธบัตรออมทรัพย์ ในปีงบประมาณ พ.ศ. 2562 ซึ่งได้รับความสนใจจากนักลงทุนจำนวนมาก โดยครั้งแรกออกพันธบัตรวงเงิน 1.5 หมื่นล้านบาท รุ่นอายุ 3 ปี 1 เดือน ดอกเบี้ยคงที่ 2.46% และ 7 ปี 1 เดือน อัตราดอกเบี้ยคงที่ 3% โดยจะจำหน่ายตั้งแต่วันที่ 19 ต.ค. 2561-29 มี.ค. 2562 ซึ่งขายหมดอย่างรวดเร็ว
ต่อมา สบน.ได้เปิดขายพันธบัตรออกทรัพย์ขายเพิ่มเติมอีก 1.5 หมื่น ล้านบาท ตั้งแต่วันที่ 16 พ.ย. 2561-29 มี.ค. 2562 ก็ยังได้รับความสนใจจาก นักลงทุนจำนวนมาก จนสุดท้ายได้ออกพันธบัตรออมทรัพย์เพิ่มอีก 5,000 ล้านบาท แต่ได้ปรับเงื่อนไขการจำหน่าย โดยจะจำหน่ายให้กับประชาชนรายย่อย ซึ่งเป็นบุคคลธรรมดาที่ถือสัญชาติไทย และจำกัดวงเงินการซื้อรวมทุกรุ่นไม่เกิน2 ล้านบาทต่อ 1 ธนาคารตัวแทนจำหน่าย และเริ่มจำหน่ายตั้งแต่วันที่ 17 ธ.ค. 2561-29 มี.ค. 2562